Diari Oficial de la Generalitat Valenciana


Sumari del DOGV 8387, del 20-09-2018 (2018/8574)

RESOLUCIÓ de 14 de setembre de 2018, del president de Turisme Comunitat Valenciana, de concessió dels Premis Turisme Comunitat Valenciana en la seua edició corresponent a 2017.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   8387

Data del DOGV
:   20-09-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/8574


Data del document
:   14-09-2018

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 14 de setembre de 2018, del president de Turisme Comunitat Valenciana, de concessió dels Premis Turisme Comunitat Valenciana en la seua edició corresponent a 2017.  
 [2018/8574]  
Per la Resolució del 29 de gener de 2018 del president de l'Agència Valenciana del Turisme es van convocar els Premis Turisme Comunitat Valenciana 2017.  
L'apartat 4 de l'article 13 d'aquesta resolució estableix que els premis es concediran mitjançant resolució del president de l'Agència, entitat de dret públic denominada des del passat 9 de juliol Turisme Comunitat Valenciana, en aplicació del que disposa la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana.  
Així Mateix, la resolució de la convocatòria de premis esmentada disposa en l'apartat 3 de l'article 4 que la presidència del jurat dels Premis Turisme Comunitat Valenciana 2017 recaurà en la persona titular de la direcció de l'Agència Valenciana del Turisme (actualment Turisme Comunitat Valenciana), a la qual li correspondrà elevar la proposta de concessió de premis a la persona que presidisca la direcció esmentada.  
En virtut del que disposa l'apartat anterior, vista l'acta emesa pel jurat el dia 12 de setembre de 2018 que recull els acords adoptats amb proposta de candidats a premiar en les diferents modalitats, així com la proposta de resolució de la directora de Turisme Comunitat Valenciana i presidenta del jurat de data 13 de setembre de 2017, resolc:  
  
Primer  
Concedir els Premis Turisme Comunitat Valenciana 2017 en cadascuna de les modalitats convocades a les candidatures següents:  
  
Modalitat 1: a la trajectòria turística, que s'atorgarà a qui s'haja distingit, al llarg dels anys, per la realització d'activitats que repercutisquen de forma positiva en el turisme de la Comunitat Valenciana, de manera que es reconeguen així els mèrits de persones o col·lectius que es caracteritzen pel seu esforç i dedicació, tant en el desenvolupament d'iniciatives empresarials o de dinamització de productes i destinacions turístiques de la Comunitat Valenciana com en el desenvolupament de la seua professió o activitat mitjançant una participació activa i participativa dins de les seues empreses en pro del nostre turisme.  
- A la Federació Empresarial d'Hostaleria de València  
  
Modalitat 2: a la investigació i innovació turística, que s'atorgarà a qui, durant 2017, haja desenvolupat projectes d'investigació i/o de base innovadora aplicats sobre l'activitat turística, siga en l'àmbit de la creació o gestió d'empreses, la configuració de nous productes turístics, el reposicionament de destinacions o la seua especialització o qualssevol altres actuacions d'índole similar que comporten un increment de la competitivitat del sector turístic valencià.  
  
- A l'Institut Tecnològic Metal·lomecànic del Moble, Fusta, Embalatge i Afins (AIDIMME)  
  
Modalitat 3: a la promoció i la comunicació turística, que s'atorgarà a qui, durant l'any 2017, haja dut a terme accions de promoció o campanyes de comunicació turístiques noves, tant des de l'àmbit d'empresa turística i en relació als serveis que aquesta oferisca al consumidor turístic com des de la posada al mercat de productes turístics singulars. Així mateix, s'inclouen en aquesta modalitat les iniciatives desenvolupades per les destinacions turístiques que hagen suposat una millora clara del seu posicionament en els mercats mitjançant la realització d'activitats de promoció i comunicació que incidisquen en els seus valors diferencials i l'execució dels quals haja comportat un increment de fluxos turístics.  
Ex aequo per haver obtingut la mateixa puntuació:  
- A Creu Roja Espanyola  
- A Benidorm Film Office  
  
Modalitat 4: al turisme sostenible, que s'atorgarà a qui, durant 2017, haja contribuït significativament al desenvolupament d'iniciatives que hagen suposat una clara millora de la competitivitat d'un producte o destinació turística mitjançant l'aplicació de criteris d'excel·lència i sostenibilitat per al desenvolupament. També es valoren de manera especial totes les actuacions que hagen anat dirigides a augmentar la sensibilització respecte a la contribució del turisme sostenible al desenvolupament, així com aquelles que hagen servit per a fer del turisme un catalitzador de canvi positiu en algun dels àmbits següents:  
a) Creixement econòmic sostenible  
b) Generació d'ocupació i reducció de la pobresa  
c) Ús eficient dels recursos i protecció del medi ambient  
d) Foment dels valors culturals i la diversitat del patrimoni  
- A l'Ajuntament de Xàbia  
  
Modalitat 5: al turisme inclusiu i responsable, que s'atorga a qui, durant 2017, haja contribuït significativament a la millora de l'accessibilitat en tots els components del sector turístic. Partim de la base que l'accessibilitat integral millora la qualitat de l'oferta turística, li dóna un valor afegit i permet gaudir de l'oci als turistes amb limitacions en les seues capacitats físiques o intel·lectuals, amb disminució o pèrdua de les seues capacitats sensorials auditives o visuals, amb plurideficiències, d'edat avançada, amb lesions temporals que reduïsquen les seues capacitats, embarassades en estat de gestació avançat la mobilitat física de les quals es troba temporalment reduïda i turistes que transporten cotxes de bebé o altres elements que dificulten la seua mobilitat. També es valorarà el desenvolupament d'activitats o iniciatives dirigides al desenvolupament del Codi Ètic del Turisme Valencià mitjançant la implantació d'accions de responsabilitat social empresarial o corporativa.  
  
- A Civis Hoteles, SA (Hotel Luz Castellón)  
  
Segon  
Que el president de Turisme Comunitat Valenciana, a proposta del jurat i en compliment del que estableix l'article 12 de la Resolució de 29 de gener de 2018 per la qual aquests es convoquen, atorgue un esment especial, ex aequo i a títol pòstum a:  
- Roc Gregori Aznar  
- Diego López Olivares  
Per la seua important contribució al sector turístic valencià al llarg de la seua dilatada trajectòria professional des de l'àmbit de la gestió pública del turisme i la investigació i generació de coneixement acadèmic, respectivament.  
  
Tercer  
Ordenar la publicació de la present resolució en el Diari Oficial de la Generalitat Valenciana, de conformitat amb el que estableix l'article 13.4 de la convocatòria dels Premis Turisme Comunitat Valenciana 2017 de 29 de gener de 2018.  
  
Contra la present resolució, que posa fi a la via administrativa, podrà interposar-se un recurs contenciós administratiu davant dels jutjats contenciosos administratius dins del termini de dos mesos comptats des de l'endemà de la seua notificació i, potestativament, podrà interposar-se un recurs de reposició davant del president de l'Agència Valenciana del Turisme en el termini d'un mes, a comptar des de l'endemà de la seua notificació. Tot això serà de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 14 de setembre de 2018.- El president de Turisme Comunitat Valenciana: Francesc Colomer Sánchez.